Tyver stjeler kremen – krukkene står igjen
De eksklusive hudkremene i taxfree-butikkene ved norske flyplasser tømmes av reisende.  Det er dyrt å reise på ferie, spesielt i disse tider. Før du i det hele tatt har kommet deg på flyet blir du møtt av mange fristelser. For noen blir kanskje fristelsen for stor.  – Det er vanlige reisende som står for de fleste tyveriene ved flyplassene. De stjeler for rundt 1000 til 2000 kroner, sier HR- og kommunikasjonsdirektør i Travel Retail Norway, Haakon Dagestad, til VG.  Travel Retail Norway driver butikkene på Avinors flyplasser i Oslo, Bergen, Trondheim og Stavanger. Profesjonelle tyver stjeler for en verdi opp til 150.000 kroner.  Sigaretter, parfymer og solbriller er stort sett varene det blir tatt mest av. Men eksklusive hudkremer med en prislapp på opp mot 3500 kroner er også utsatt.  – Noen tar kremen ut av boksen med hendene, andre bruker en teskje, så tar de kremen i den gamle kremboksen sin eller en kaffekopp. Når de blir tatt sier de fleste at «det er jo bare en tester», men etter å ha blitt stilt oppfølgingsspørsmål om hvorfor de tok kremen ut av boksen i et hjørne i butikken, innrømmer de det, sier Dagestad.  Slike tilfeller, der alt innholdet fra produktet er fjernet, blir anmeldt til politiet.  Det var Flysmart24 som først omtalte kremtyveriene.  Ved Oslo lufthavn har såkalte tyvefangere som oppgave å fange opp tyveri. De samarbeider med butikkpersonalet og følger med på videoovervåkning.  – De følger også med i butikkene. Da er de ofte utstyrt med boardingkort og taxfreeposer for å se ut som vanlige reisende. Vi har også andre systemer, som jeg ikke kan gå inn på hva er, for å fange opp tyveri, sier Dagestad. Inkludert tyveri fra butikk, person, bil og kollektivtransport ble det ved Oslo lufthavn anmeldt totalt 636 vinningsforhold hittil i år. Av disse er 265 registrert som tyveri og mindre tyveri fra butikk. – Vinningslovbrudd utgjør omtrent halvparten av det totale kriminalitetsbildet ved Oslo lufthavn, sier fungerende politistasjonssjef på Gardermoen, Roy Alkvist, til VG.  Politistasjonssjefen råder alle til å fjerne verdigjenstander fra bilen og passe godt på bagasjen sin når de er ute og reiser. Tyveriekspert Steinar Vadla Risa påpeker at det ikke bare er tenåringer som stjeler. – Alle slags folk stjeler. Det er først og fremst spenning, merkevarepress og fasadejaget som er motivasjonen, sier han til VG. – Forventer de ikke å bli tatt? – De tenker ikke på at det er videoovervåkning. En dagligvarebutikk og et kjøpesenter er tungt overvåket. Det er også Gardermoen, men folk er bare opptatt av å ikke bli sett av betjeningen eller vektere. Som regel legger tyvene alle kort på bordet når de blir tatt på fersken, ifølge Risa. – Etter min erfaring følger nesten alle tyvene stille og rolig etter vekteren med en gang de blir tatt. De blir kjempeflaue og signerer alle papirer. 
Størstedelen av tyveriene ved flyplassene utføres av vanlige reisende, ifølge Travel Retail Norway.  Profesjonelle tyver stjeler for en verdi opp til 150.000 kroner. Ved Oslo lufthavn har såkalte tyvefangere som oppgave å fange opp tyveri.  Hittil i år er det anmeldt totalt 636 vinningsforhold ved Oslo Lufthavn, der 265 regnes som butikktyveri. Ekspert mener spenning, merkevarepress og fasadejakt er hovedmotivasjonen for å stjele.